ועדת העלייה, הקליטה והתפוצות, כנסת 23, פרוטוקול מספר 69, 2020-10-27 13:30

דוד ביטן: אני מתכבד לפתוח את ישיבת הוועדה לציון יום העלייה בכנסת.

דוד ביטן: אני מודה ליושב-ראש הסוכנות שהגיע במיוחד להשתתף איתנו ביום הזה.

דוד ביטן: הכנסת זוכרת את קורבנות הפיגועים בפיטסבורג, מונסי, סן דייגו וג'רסי סיטי.

דוד ביטן: בטבח שהתרחש בבית הכנסת קהילת "עץ חיים אור לשמחה" בעיר פיטסבורג שבפנסילבניה ארצות-הברית ב-27 באוקטובר 2018 נרצחו 11 יהודים ונפצעו עוד רבים: רוז מלינגר בת 97, ניצולת שואה; מלווין ווקס בן 88; בני הזוג סילבן סימון בן 86 וברניס סימון בת 84; ג'ויס אייזנברג בת 75; דניאל שטיין בן 71; ארווין יאנגר בן 69; ד"ר ג'רי רבינוביץ' בן 66; ריצ'רד גוטפריד בן 65; האחים ססיל רוזנטל בן 59 ודיוויד רוזנטל בן 54.

דוד ביטן: בבוקר יום שבת 27 באפריל 2019 בפיגוע ירי שהתרחש בבית כנסת של חב"ד Share Icon בעיר פאווי שבמחוז סן דייגו קליפורניה, ארצות-הברית נרצחה לורה גילברט קיי בת 60 במותה, נפצע הרב ישראל גולדשטיין וכן אוסקר סטיוארט שוטר במשמר הגבול של ארצות הברית וילדה נוספת.

דוד ביטן: ב-11 בדצמבר 2019 במרכול כשר בג'רסי סיטי נרצחו: משה הרש דויטש בן 24, לאה מינדה פרנץ בת 33, בעלת המרכול וכן נרצח קצין מהמשטרה המקומית מר ג'וזף סטילס והאזרח דגלאס מיגל רודריגז.

דוד ביטן: בפיגוע דקירה שהתרחש במוצאי שבת 28 בדצמבר 2019, ליל שביעי של חג החנוכה, בשכונה פארשי בעיירה מונסי שבמדינת ניו-יורק נפצעו 15 אנשים, ביניהם הרב יוסף נוימן שנפטר כעבור יום.

דוד ביטן: בן 72 היה במותו.

דוד ביטן: השם יקום דמם.

דוד ביטן: יהי זיכרם ברוך.

דוד ביטן: נכבד את זיכרם בדקת דומיה.

דוד ביטן: היום בדיוק לפני שנתיים אירע הרצח בפיטסבורג.

דוד ביטן: מדובר באירוע האנטישמי הקשה ביותר שפקד את ארצות-הברית.

דוד ביטן: הסיוט של כל יהודי להיות מותקף בבית הכנסת בשבת בבוקר בעודו מתפלל התממש.

דוד ביטן: אחרי הפיגוע בפיטסבורג אירע שוב פיגוע ירי בבית כנת בעיר פאווי בקליפורניה.

דוד ביטן: אירועים אלה ממחישים את המעשים של אנשים שטופי שנאה עם נגישות קלה מאוד לכלי נשק שחודרים לבתי כנסת שבו מתפללים יהודים עוטי טליתות.

דוד ביטן: אלה מעשים נוראים שאנשים רבים לא האמינו שיכולים להתרחש בארצות-הברית בימינו.

דוד ביטן: בכנסת ה-20 ועדת העלייה, הקליטה והתפוצות קיימה כמה ישיבות בנושא התגברות האנטישמיות בארצות-הברית.

דוד ביטן: רק 2% מהאוכלוסייה בארצות-הברית הם יהודים.

דוד ביטן: ארצות-הברית הייתה המדינה הראשונה בעולם שהעניקה כבר בסוף המאה ה-18 שוויון זכויות מלא ליהודים.

דוד ביטן: יהדות ארצות-הברית היא הקהילה השנייה בגודלה בעולם אחרי היהדות בישראל.

דוד ביטן: האנטישמיות בארצות-הברית איננה חדשה.

דוד ביטן: בעבר הייתה תמיד מוגבלת ליחידים ולקבוצות קטנות בחברה האמריקנית בעוד מרבית החברה האמריקנית קיבלה את היהודים בזרועות פתוחות בתוך חברה שקידשה את ערכי השוויון וההפרדה בין דת ומדינה.

דוד ביטן: בעידן הקורונה האנטישמיות גברה מאוד.

דוד ביטן: הוועדה בראשותי פעלה למיגור האנטישמיות ברשתות החברתיות.

דוד ביטן: הרשתות החברתיות פייסבוק וטיק טוק שינו את מדיניות השימוש של פייסבוק ואוסרות על פרסום תוכן הכולל הכחשת שואה או עיוותה וכיום גם אנטישמיות.

דוד ביטן: הקהילות היהודיות בכל רחבי ארצות-הברית צריכות לחיות בבטחה כדי שיוכלו לנהל חיי קהילה שוטפים.

דוד ביטן: אני מעביר את זכות הדיבור ליושב-ראש הסוכנות, בבקשה.

יצחק הרצוג: תודה רבה, אדוני היושב-ראש, תודה רבה לך, חברת הכנסת מיכל קוטלר וונש.

יצחק הרצוג: אני מודה לך, אדוני היושב-ראש, ששמת את הנושא של העם היהודי והתפוצות בראש סדר היום שלך כבר כמה וכמה פעמים.

יצחק הרצוג: איתנו נמצאים בזום נציגים חשובים ביותר ובכירים של הקהילות היהודיות בצפון אמריקה, הפדרציות השונות והארגונים השונים – גם שם וגם כאן ראשי הארגונים שלוחמים בשנאה ובאנטישמיות יום-יום ושעה-שעה שבוודאי ידברו בהמשך הדיון.

יצחק הרצוג: אני רוצה לומר לך, אדוני היושב-ראש, שכשמבקרים בבית הכנסת טורו ברוד-איילנד בצפון מזרח ארצות-הברית שהוא בית הכנסת העתיק ביותר בצפון אמריקה, רואים שם שטר שהפקיד ג'ורג' וושינגטון, הנשיא הראשון של ארצות-הברית, ליהודים, והוא מצטט את הפסוק: "איש תחת גפנו ותחת תאנתו".

יצחק הרצוג: זה בעצם היה המוטו של יהדות ארצות-הברית מאז.

יצחק הרצוג: ודווקא במשמרת שלנו בשנים האחרונות יהודים נרצחו בארצות-הברית על עצם היותם יהודים ועל עצם רצונם לממש את יהדותם ואת דרכם, בין היתר, בתפילה בבתי הכנסת.

יצחק הרצוג: במלאת שבעה ימים לטבח הנורא בפיטסבורג השתתפתי בתפילה המונית בפיטסבורג.

יצחק הרצוג: אירח אותי נשיא הפדרציה ג'ף פינקלשטיין שנמצא פה, שלימים הבאנו אותו גם להרים אבוקה ביום הזיכרון לחללי מערכות ישראל.

יצחק הרצוג: ביום הזיכרון אנחנו מציינים תמיד גם את חללי העם היהודי בטרור.

יצחק הרצוג: הייתה חוויה מרגשת במיוחד.

יצחק הרצוג: בבית הכנסת שהיו בו אלפי בני אדם לא יכולת לדעת מאיזה זרם, מאיזו קבוצה ובאיזה סידור תפילה מתפללים הנוכחים – כולם עם אחד וכולם אותו לב שהפסיק לפעום כשקיבלנו את הבשורה הנוראית על הטבח בפיטסבורג ולאחר מכן באירועים הנוספים.

יצחק הרצוג: אתמול בכנס הפדרציות היהודיות של צפון אמריקה, ה-GA, קם נשיא ה-JFNA, הפדרציות, אריק פינגרהרט שנמצא איתנו כאן,ובנאומו הדגיש את האיום הגובר מאנטישמיות ושנאת ישראל בארצות-הברית.

יצחק הרצוג: זה אתגר חשוב מאוד שעלינו לשתף פעולה יחדיו.

יצחק הרצוג: אנחנו שותפים פעילים עם כל הגורמים שנמצאים כאן, ואנחנו מביעים מכאן מירושלים סולידריות עמוקה וכאב עמוק על אחינו ואחיותינו.

יצחק הרצוג: זה המשך לכמה אירועים שאירעו פה לאחרונה ורצון להושיט יד ולברך את אחינו ואת אחיותינו בתפוצות, כולל דיון שקיים יושב-ראש הכנסת עם ראשי הפדרציות והארגונים היהודיים בארצות-הברית לאחרונה ואירועים נוספים.

יצחק הרצוג: אנחנו בהחלט רואים בכך סימן נכון וטוב לחברה הישראלית להכיר בעוצמת הקשר לעולם היהודי כולו ובמיוחד לאחינו ואחיותינו בצפון אמריקה, להקשיב להם ולשמוע את כולם.

יצחק הרצוג: אני מקווה שגם החקיקה שהוצעה בנושא הזה תקודם בהתאם.

יצחק הרצוג: תודה רבה לך, אדוני היושב-ראש.

דוד ביטן: אני רוצה להגיד לך, יצחק הרצוג, אני מכיר אותך הרבה שנים ואפילו למדנו יחד באוניברסיטה – העבודה שהסוכנות עושה באה לידי ביטוי בכל התחומים ביהדות התפוצות, והעובדה שאתם הקמתם קרן ביטחון ואתם מסייעים לקהילות יהודיות רבות מאוד ליצור גם אבטחה סביב הפעילות שלהם זה דבר שצריך להגיד גם תודה על העניין הזה.

דוד ביטן: וכמובן, הקהילות בארצות-הברית הן התורמות העיקריות לפעילות הזאת וגם להן צריך להגיד תודה רבה.

יצחק הרצוג: אני מודה לך גם כיושב-ראש השדולה למען העם היהודי בכנסת ולג'וש שוורץ שמרכז את הפעילות של השדולה ושל הקרן.

יצחק הרצוג: תודה רבה.

דוד ביטן: חברת הכנסת קוטלר וונש, בבקשה.

מיכל וונש: תודה רבה, אדוני היושב-ראש.

דוד ביטן: חברת הכנסת וונש היא גם יושבת-ראש הוועדה לתפוצות במסגרת ועדת הקליטה.

מיכל וונש: תודה רבה, אדוני היושב-ראש, ברשותך, אני אתחיל רק במשפט אחד באנגלית.

מיכל וונש: (תרגום מאנגלית): היום אנחנו מרכינים את ראשינו באירוע זיכרון לשנתיים לאירוע הירי בפיטסבורג – ההתקפה האכזרית ביותר באמריקה.

מיכל וונש: הירי בוצע בבית-כנסת שבו אנשים התפללו.

מיכל וונש: שישה נפצעו ו-11 נרצחו.

מיכל וונש: אני יודעת שיש איתנו היום אנשים מסורים מאוד, ואני מבקשת להעביר את המסר הזה משום שכך אנחנו שאנחנו עומדים יחדיו.

מיכל וונש: אני אחזור לעברית: אני מודה לך, אדוני היושב-ראש, על קיום הדיון החשוב הזה.

מיכל וונש: ההזדמנות פוגשת אותנו במקום שיושב-ראש הסוכנות התייחס אליו – בחשיבות ובהכרח לאתגר את תפיסתה של מדינת ישראל בנוגע ליחסי תפוצות וגם יחסי התפוצות כלפי ישראל.

מיכל וונש: יש לנו הזדמנות והכרח לשינוי פרדיגמה, לשיח אחר, לתפיסה שונה של מערכת היחסים בינינו.

מיכל וונש: היום הזה שהוא יום ציון חשוב מאוד של ההכרח שלנו לשתף פעולה במאבק נגד האנטישמיות, וההבנה שהאנטישמיות הישנה והחדשה מתנקזת ופורחת גם בעידן הקורונה שלוקח את כל תשומת הלב של כולנו ברחבי העולם, אבל התכנים האנטישמיים דווקא בתקופה הזאת הולכים ומחמירים ומלמדים אותנו שגם בתקופה הזאת אין לנו הפריבילגיה לקפוא על השמרים.

מיכל וונש: אני רוצה להתייחס למה שאמר יושב-ראש הסוכנות: הנושא הזה שמדינת ישראל שותפה לא רק בחוויות ובאתגרים ברחבי העולם, אלא מדינת ישראל היא חלק מהאנטישמיות כיוון שחלק גדול מהאנטישמיות החדשה מגיע בצורה של אנטי ישראליות, אנטי ציונות.

מיכל וונש: אכן, גם בהמשך לדיונים שקיימנו פה בראשותך, אדוני היושב-ראש, בעניין האנטישמיות בפלטפורמות הדיגיטליות יש הגדרה לאנטישמיות שכוללת את הדמוניזציה, דה-לגיטימציה ואת המוסר כפול כלפי מדינת ישראל.

מיכל וונש: אנחנו מהווים חלק מאוד חשוב ממה שחווים אחינו ואחיותינו בתפוצות וחיוני שכך נבין את הנושא הזה כדי שנוכל יחד לשתף פעולה כדי להתמודד עם האתגרים ההולכים וגדלים באנטישמיות גם בפלטפורמות הדיגיטליות.

מיכל וונש: אבל, כפי שאנחנו רואים במקרה העצוב הזה הפלטפורמות הדיגיטליות הן שהניעו את הרצח בבית הכנסת "עץ החיים".

מיכל וונש: הפלטפורמות הדיגיטליות הן שהסיתו את הרוצח לבצע את זממו, וחיוני שנקיים את הדיון הזה בצורה הוליסטית ומקיפה, והכי חשוב – יחד עם אחינו ואחיותינו בתפוצות כולן.

מיכל וונש: אז תודה על ההזדמנות לקיים את הדיון.

דוד ביטן: תודה רבה.

דוד ביטן: חבר הכנסת אנדרי קוז'ינוב, בבקשה.

אנדרי קוז'ינוב: אני אשמח לתת במה למשתתפים ויותר להקשיב.

דוד ביטן: כמה מילים.

אנדרי קוז'ינוב: בכל מקרה, כמובן, אני מצטרף לדברי חברתי מיכל וונש קוטלר בכל מה שאמרה.

אנדרי קוז'ינוב: הקשר עם התפוצות והקהילות בתפוצות הוא חשוב מאין-כמוהו ונדיר, ואנחנו לא יכולים לקבל אותו כמובן מאליו.

אנדרי קוז'ינוב: כל מה שקשור במרחב שלנו יש ה say שלו, ואנחנו צריכים לא רק לשמוע אלא גם להקשיב.

אנדרי קוז'ינוב: תודה.

דוד ביטן: מר אריק פינגרהאט, נשיא ומנכ"ל איחוד הקהילות היהודיות בצפון אמריקה.

אריק פינגרהאט: (תרגום מאנגלית): תודה רבה.

אריק פינגרהאט: אני גאה לייצג את 146 הפדרציות הקהילות ברשת של כ-300 קהילות.

אריק פינגרהאט: אנחנו הקהילה היהודית הגדולה ביותר ואנחנו הארגון הגדול ביותר בצפון אמריקה.

אריק פינגרהאט: לפני כן הייתי במדינת אוהיו כנציג היהודים וגם בארגונים של השכלה גבוהה ובארגוני סטודנטים גדולים ביותר.

אריק פינגרהאט: הייתי בסנטה באוהיו ב-11 בספטמבר.

אריק פינגרהאט: הייתי עד לעלייה בפעילות ה-BDS ובאנטישמיות בקמפוסים בארצות-הברית.

אריק פינגרהאט: יש לי הפריבילגיה והאחריות הזאת להשתתף בפגישה החשובה הזאת היום.

אריק פינגרהאט: הפדרציות היהודיות בצפון אמריקה – מבחינתנו התאריך הזה הוא לא רק כדי לזכור את 11 הקדושים שאיבדו את חייהם ואלו שנפצעו, אלא 27 באוקטובר יהיה תמיד עבורנו גם יום אבל ותזכורת לצורך שהחברה שלנו תהיה חסינה ופרואקטיבית ותבנה את חייה בבטחה.

אריק פינגרהאט: מה שקרה פעם יכול לחזור על עצמו; ומה שקרה בעיירה שקטה כל כך ומזמינה יכול לקרות בכל מקום.

אריק פינגרהאט: אכן זה קרה שוב בסן-דייגו, בג'רסי סיטי, במונסי, בקראון הייטס וכמובן גם במקומות אחרים ברחבי העולם.

אריק פינגרהאט: הביטחון של כל האזרחים שלנו, ובייחוד כשהם מתכנסים בבתי הכנסת הוא במעלה הראשונה ואחריות של הממשלה.

אריק פינגרהאט: הפדרציות היהודיות הן פעילות ברמה המקומית והפדרלית, ואנחנו מוודאים שנציגים של אכיפת החוק עוזרים ומסייעים בידינו, ויש לנו כל הדרוש לאכיפת החוק ואת כל התקציבים הדרושים כדי לסייע לנו באבטחה.

אריק פינגרהאט: אנחנו לא יכולים להסתמך רק על הממשלה, ואכן איננו עושים כך.

אריק פינגרהאט: יש לנו האחריות להגן על היהודים ולהעניק להם את החירות לעסוק בדתם בלי לדאוג לביטחון שלהם.

אריק פינגרהאט: הפדרציות היהודיות קיבלו את האחריות הזאת.

אריק פינגרהאט: אנחנו עובדים בשיתוף פעולה עם איזשהו ארגון שהקמנו כדי לספק את ההכשרה ואת התפעול.

אריק פינגרהאט: אנחנו בתהליך של בניית תשתית בטיחות לכל קהילה יהודית גדולה וקטנה.

אריק פינגרהאט: אנחנו מייצגים את הפדרציות היהודיות ועובדים יחד.

אריק פינגרהאט: מיליונים של דולרים מנוצלים כל שנה כדי לאבטח יוזמות יחד עם בתי הספר ועם ארגונים יהודיים ובתי כנסת.

אריק פינגרהאט: אנחנו מסייעים להם לפתח תוכניות בטיחות.

אריק פינגרהאט: הם מפעילים לפעמים פטרולים משלהם בקמפוסים שלהם.

אריק פינגרהאט: כל קהילה צריכה לקבל את התמיכה המלאה שלנו.

אריק פינגרהאט: אני שמח שאתם מארחים פה את הקולגות שלנו: ג'ייקוב סלומון וקולגות נוספים בפגישה הזאת.

אריק פינגרהאט: מאוד חשוב שמר פינקלשטיין יקבל את התמיכה שלנו ושכולנו ניזכר במחויבות שלו לתמיכה בקהילה.

אריק פינגרהאט: אנחנו מתמודדים עם איומי ביטחון ולכן הפדרציות היהודיות בצפון אמריקה עורכות קמפיין לכל הקהילות, קטנות וגדולות, ומוודאות שתשתית הביטחון הנדרשת מיושמת במהירות גדולה יותר ולפי הסטנדרטים הגבוהים ביותר.

אריק פינגרהאט: אנחנו גם עובדים כדי לוודא שכל הארגונים הקהילתיים היהודיים משתפים פעולה כדי לוודא שכל הקהילות היהודיות חיות בבטחה.

אריק פינגרהאט: אנחנו מאוד שמחים שג'ונתן גרינבלט, הנשיא של הליגה למניעת הסתה, מדבר בפגישה החשובה הזאת.

אריק פינגרהאט: הוא חקר את האנטישמיות ואנחנו מודים לו על התרומה הניכרת שלו לנושא שעל הפרק.

אריק פינגרהאט: הקהילה היהודית בצפון אמריקה היא חזקה ומאורגנת להפליא ובעלת יכולות רבות להגן על עצמה.

אריק פינגרהאט: יש לנו קהילות יהודיות משגשגות שהן אכפתיות, מזמינות, מכלילות, נאורות, אקטיביות בכל ענייני חברה ומחויבויות מאוד לישראל וליהודים ברחבי העולם.

אריק פינגרהאט: אני לא רוצה שכל חבר בוועדה הזאת יחשוב שאנחנו יושבים בבטלה ונותנים לאירועים להפתיע אותנו – לא, אנחנו פועלים באקטיביות כדי לבנות את תשתית הביטחון שתאפשר לנו לשגשג כפי שהראתה ישראל, שהביטחון של התושבים מאפשר שגשוג של המדינה.

אריק פינגרהאט: שלום ושגשוג, מוגנות וביטחון הם העתיד לכל היהודים בעולם.

אריק פינגרהאט: תודה רבה על שהזמנתם אותי למפגש זה.

דוד ביטן: תודה רבה לך.

דוד ביטן: מר ג'ף פינקלשטיין, נשיא ומנכ"ל הפדרציה היהודית בפיטסבורג, בבקשה.

ג'ף פינקלשטיין: (תרגום מאנגלית): חברי הכנסת ואורחים נכבדים, תודה שהזמנתם אותי להיות איתכם.

ג'ף פינקלשטיין: בעוד שעתיים וחצי זה יהיה בדיוק שנתיים מאז מצאתי את עצמי במרחק של כמה רחובות מבניין "עץ החיים".

ג'ף פינקלשטיין: קיבלתי טלפון הביתה משותפתי דאז שעדכנה אותי שהיא שמעה שהיה אירוע ירי.

ג'ף פינקלשטיין: הגעתי הביתה רק 14 שעות לפני כן מהכינוס השנתי של הפדרציה היהודית הצפון אמריקנית והסוכנות היהודית בישראל, והתארגנתי מיד ויצאתי לשם בריצה.

ג'ף פינקלשטיין: עד היום אני לא יודע מדוע תגובתי הייתה לרוץ למקום הירי אבל כך עשיתי, ואני שמח שהייתי שם כדי לתמוך בהם למען הקהילה שלנו.

ג'ף פינקלשטיין: בחזרה מהירה להיום: מה שלומנו?

ג'ף פינקלשטיין: מה שלום הקהילה שלנו?

ג'ף פינקלשטיין: בשביל כולנו בפיטסבורג ובעולם כולו אנחנו מתמודדים עם השלכותיה של הפנדמיה.

ג'ף פינקלשטיין: אנחנו מבלים זמן רב בריחוק, אנחנו מנותקים מהמשפחה והחברים.

ג'ף פינקלשטיין: אנחנו מבלים זמן רב מאוד מהצפוי עם המשפחה הגרעינית שלנו.

ג'ף פינקלשטיין: אז שימו עצמכם בנעלינו: הטראומה מהפיגוע שקרה בשכונת סקווארל היל שבה אני גר היא כעננה שחורה מעלינו.

ג'ף פינקלשטיין: אנחנו עברנו מידית ממשבר אחד לאחר.

ג'ף פינקלשטיין: כמו שהרב מ"עץ החיים" אמר לאחרונה: הקהילה איבדה את ביתה מיד אחרי היריות בעת שעברו לבניין אחר של בית כנסת, ועתה הם לא יכולים להתכנס יחד כקהילה בגלל המגפה במיוחד בימים אלה.

ג'ף פינקלשטיין: הם בעצם הופרדו פעמיים.

ג'ף פינקלשטיין: אנטישמיות בהחלט קיימת ונוכחת ואנחנו מנטרים אותה.

ג'ף פינקלשטיין: בתגובה למה שקרה בשנתיים האחרונות השקענו בביטחון בקהילה שלנו.

ג'ף פינקלשטיין: הפדרציה שלנו השקיעה למעלה מ-2 מיליון דולר בהידוק הביטחון סביב בתי כנסת, בתי ספר ובמוסדות אחרים.

ג'ף פינקלשטיין: אנחנו חייבים לעשות מה שאנחנו יכולים לא רק כדי לוודא שכולם מוגנים, אלא כדי שכולם ירגישו מוגנים כדי שיוכלו להמשיך להשתתף בחיים היהודיים.

ג'ף פינקלשטיין: ההתאוששות שלנו היא מדהימה.

ג'ף פינקלשטיין: במהלך המגפה בעיר שבו קרה הפיגוע האנטישמי הנורא ביותר בית הכנסת שלנו מדווח על נוכחות מרשימה של יהודים רבים.

ג'ף פינקלשטיין: יש לנו בתי כנסת ואנחנו מגייסים הרבה משתתפים למשלחת לישראל ביוני 2022.

ג'ף פינקלשטיין: הקמפיין של הפדרציה שלנו נסגר בעלייה בשנה שעברה באמצע הפנדמיה.

ג'ף פינקלשטיין: שיתוף פעולה בין הארגונים היהודיים שלנו שהיה חזק לפני הפיגוע ממשיך להיות לחזק אותם.

ג'ף פינקלשטיין: נכון, כפי שאמרתי קודם, האנטישמיות עדיין כאן, ואנחנו נשמע עוד מעט מג'ונתן גרינבלט את הסטטיסטיקות.

ג'ף פינקלשטיין: אבל בכל פעם שהאנטישמיות מרימה את ראשה היא בונה ומחזקת את הייחוד שלנו כקהילה יהודית.

ג'ף פינקלשטיין: היום אנחנו חזקים יותר מאשר היינו לפני שנתיים.

ג'ף פינקלשטיין: זה סיפור אמיתי: רופא ידוע עבר לכאן מצרפת לפני כארבע שנים.

ג'ף פינקלשטיין: הוא, אשתו וחמשת ילדיו הבוגרים ואחדים מהם עם ילדיהם רצו לברוח מהאנטישמיות הגואה בפריס.

ג'ף פינקלשטיין: הוא נשלח לפיטסבורג כרופא נחשב וידוע.

ג'ף פינקלשטיין: הוא בחר בעיר שלנו על פני ערים אחרות שהוצעו לו, בין השאר, בגלל הקהילה המשגשגת שלנו.

ג'ף פינקלשטיין: לאחר אירוע הירי דיברתי איתו והוא סיפר לי שמיד אחרי אירוע הירי אשתו והוא שוחחו על עזיבה של פיטסבורג.

ג'ף פינקלשטיין: אבל אשתו השתתפה בתוכנית שלנו שבה נכחו 5,000 בני אדם.

ג'ף פינקלשטיין: היא ראתה לא רק איך הקהילה היהודית התכנסה יחד וראתה את אכיפת החוק וכל מיני קהילות שעמדו לצדנו, ובסיום התוכנית היא אמרה לבעלה: אנחנו לא עוזבים.

ג'ף פינקלשטיין: היום לא אוכל לחבק את המשפחות שאיבדו את יקיריהן או את שני חבריי שנורו וניצלו.

ג'ף פינקלשטיין: אנחנו לא נוכל להתכנס עם כל בני הקהילה אבל אנחנו עדיין זוכרים.

ג'ף פינקלשטיין: אני רוצה להודות לכם על שהתחלתם את הישיבה באזכור 11 הקדושים שנרצחו בפיטסבורג לפני שנתיים.

ג'ף פינקלשטיין: אני רוצה לנצל את ההזדמנות לאחל המשך החלמה לחברי דן לאגר ואנדרו וודנר ולכל מי שאיבד את חייו.

ג'ף פינקלשטיין: נזכור אתכם.

ג'ף פינקלשטיין: תהיו בלבנו לעד.

ג'ף פינקלשטיין: תודה רבה.

דוד ביטן: תודה רבה לך.

דוד ביטן: מר ג'ייקוב סולומון, מנכ"ל הפדרציות היהודיות במיאמי.

דוד ביטן: אנחנו לא שומעים אותו.

דוד ביטן: נחזור אליו.

דוד ביטן: נעבור למר ג'ונתן גרינבלט, מנכ"ל עולמי של הליגה להשמצה, בבקשה.

ג'ונתן גרינבלט: (תרגום מאנגלית): צהריים טובים, אדוני היושב-ראש דוד ביטן, חברי הכנסת ותודה רבה על כינוס הישיבה החשובה הזאת לזכר ההתקפה הרצחנית בהיסטוריה של יהדות אמריקה ושל ההתקפות בפאווי, במונסי ובג'רסי סיטי.

ג'ונתן גרינבלט: חבריי היקרים, חברי בוז'י הרצוג, יושב-ראש הסוכנות היהודית, חברי הוועדה, חברי נשיא הפדרציות היהודיות בצפון אמריקה אריק פינגרהאט ושני המנהיגים היהודים החשובים ביותר בארצות-הברית: ג'ף פינקלשטיין מפיטסבורג וג'ייקוב סלומון ממיאמי, כבוד לי להיות היום כמנכ"לADL ולדבר מולכם.

ג'ונתן גרינבלט: לפני שנתיים נכנסו טרוריסטים לבית כנסת בשכונת סקווארל היל פיטסבורג בשבת בבוקר ורצחו בדם קר 11 מתפללים.

ג'ונתן גרינבלט: זאת הייתה ההתקפה הקטלנית ביותר על יהודים בארצות-הברית.

ג'ונתן גרינבלט: זה היה פשע אנטישמי.

ג'ונתן גרינבלט: היום אנחנו יודעים שהאנטישמיות אפילו גברה בארצות-הברית באופן חסר תקדים.

ג'ונתן גרינבלט: זה עבר מהשוליים למיינסטרים.

ג'ונתן גרינבלט: היום אנחנו מדברים כבר על כוח חזק שאיבד את כל הרסן וקשור בכל מיני תיאוריות קונספירציה.

ג'ונתן גרינבלט: יש לזה נציגים בכל מיני קהילות בארצות-הברית.

ג'ונתן גרינבלט: זה עבר מהדארק-נט לאור היום בקבוצות פייסבוק.

ג'ונתן גרינבלט: זה לא משהו שולי, יש לנו ראיות לכך בכל מקום ומקום.

ג'ונתן גרינבלט: ADL עקבה אחר פשעי אנטישמיות במשך שנים רבות וב-2019 טיפלנו בלמעלה מ-2,000 מקרי אנטישמיות בכל ארצות-הברית.

ג'ונתן גרינבלט: זאת עלייה של 12% מ-2018, והמספר הגבוה ביותר מאז התחלנו בפעילות שלנו.

ג'ונתן גרינבלט: אני רוצה לחזור על זה: ב-2019 היו יותר אירועי אנטישמיות ממה שראינו באמריקה במהלך 40 שנים.

ג'ונתן גרינבלט: 61 מתקפות – עלייה של 56% במקרים.

ג'ונתן גרינבלט: אנחנו מדברים על חמישה מקרי רצח, וחצי ממקרי הרצח קרו בניו-יורק שבה האוכלוסייה היהודית הגדולה ביותר מאשר בכל עיר אחרת בעולם.

ג'ונתן גרינבלט: אני רוצה לתת לכם ארבע נקודות למחשבה לגבי אנטישמיות היום: ראשית אנחנו לא יכולים להקל ראש ברשעות של הימין הקיצוני שמאמין בעליונות הגזע הלבן.

ג'ונתן גרינבלט: ב-2019 לאחר הירי בפיטסבורג נעצרו 12 אנשים מארגון עליונות הגזע הלבן שניסו לבצע פשעים נגד יהודים באופן ספציפי; ב-2020 אנחנו מדברים על 15 התקפות שתוכננו על-ידי הימין הקיצוני.

ג'ונתן גרינבלט: אבל העלייה של ארגוני עליונות הגזע הלבן היא לא רק בעיה אמריקנית.

ג'ונתן גרינבלט: רק בשנה שעברה המרכז של ADL שעובד עם חוקרים באירופה הוציא דיווח על התנועה הזאת.

ג'ונתן גרינבלט: במהלך עשר השנים האחרונות ראינו אלימות גואה בארצות-הברית ובאירופה וכולה מקורה בעליונות הגזע הלבן.

ג'ונתן גרינבלט: כך בנורבגיה, בניו-זילנד ובירי באל-פאסו טקסס.

ג'ונתן גרינבלט: המרצחים הללו מעוררים השראה לאחרים שהולכים בעקבותיהם.

ג'ונתן גרינבלט: יש המון רעיונות שמקודמים על-ידם וזה הופך להיות הרבה פעמים חלק מהמיינסטרים.

ג'ונתן גרינבלט: הבנה וחשיפה של זה הם הצעדים הראשונים לעצור את השנאה הזאת.

ג'ונתן גרינבלט: שנית, למי שנמצא בצד השני של הקשת הפוליטית אסור לרמות את עצמם.

ג'ונתן גרינבלט: אנטישמיות היא לא כוח פוליטי רק בימין.

ג'ונתן גרינבלט: בצד השני של הספקטרום יש תנועה גואה בשמאל שמטרידה באותה מידה.

ג'ונתן גרינבלט: בשמאל יש נטייה להתמקד לא רק על דה-לגיטימציה של היהודים וגם על דה-לגיטימציה של מדינת ישראל.

ג'ונתן גרינבלט: לכן אפשר לחפש ולמצוא אנטי ציונות שגובלת ברעיונות אנטישמיים וזה מסוכן באותה מידה.

ג'ונתן גרינבלט: אל תאמינו לאלה שטוענים שאנחנו לא רואים אלימות בתנועת השמאל הקיצוני.

ג'ונתן גרינבלט: היא קיימת שם.

ג'ונתן גרינבלט: ראינו את זה בהתקפה בשנה שעברה בסופרמרקט בניו-יורק או בבית של רב.

ג'ונתן גרינבלט: הרוצחים הללו לא חבשו כובעים מוזרים.

ג'ונתן גרינבלט: הם קיבלו את ההשראה מתוך רעיונות אנטישמיים ומהתעמולה.

ג'ונתן גרינבלט: לפני עשרה ימים דיבר בניו-יורק טיימס מישהו על השנאה שלו ליהודים.

ג'ונתן גרינבלט: יש המון דוגמאות, והאיום קיים.

ג'ונתן גרינבלט: הסוג הזה של אנטישמיות אולי נחבא בין מילים מכובסות, אבל זה מופיע בקמפיינים פוליטיים וזה לא מפחית מעוצמת הסיכון.

ג'ונתן גרינבלט: חשוב לדעת שאלו שרוצים להפיץ את האנטישמיות רוצים לומר שזה לא הוגן.

ג'ונתן גרינבלט: אם לא נפעל נגד זה נמצא את עצמנו בבעיה.

ג'ונתן גרינבלט: ההגדרה של אנטישמיות פותחה במשך שנים רבות בפאנל של משכילים.

ג'ונתן גרינבלט: וזה בעצם עובדה.

ג'ונתן גרינבלט: מי שרוצים להפוך אנטי ציונות ללגיטימית לא יפספסו שום הזדמנות כדי לפגוע בערכים שלנו.

ג'ונתן גרינבלט: הנקודה השלישית: אפשר להיאבק באנטישמיות.

ג'ונתן גרינבלט: הייתה לנו הצלחה בכך בשנים האחרונות.

ג'ונתן גרינבלט: המרכז של ADL כבר נלחם בזה אפילו בסיליקון ואלי.

ג'ונתן גרינבלט: בחודש שעבר פעלנו נגד פייסבוק ובעקבות זה הם מונעים הכחשת שואה.

ג'ונתן גרינבלט: היה לנו גם משא ומתן עם טיק טוק ועם טוויטר ששם הציגו מדיניות חדשה.

ג'ונתן גרינבלט: אכן, המדיה החברתית זה שדה הקרב הראשון החדש.

ג'ונתן גרינבלט: מצאנו שכשמעורבים מומחים ובשימוש בחדשנות אנחנו יכולים לעבוד עם החברות ולהשיג הישגים וזה מאפשר לנו לבנות קואליציות עם קבוצות של זכויות אדם אחרות.

ג'ונתן גרינבלט: אכן, ראינו שיש הבנה משותפת של סיכון ברשתות החברתיות, ושאנחנו אכן יכולים להשיג הישגים.

ג'ונתן גרינבלט: הנקודה האחרונה שהיא חשובה מאוד: ADL הייתה מאוד ממוקדת לא רק במאבק באנטישמים אלא גם בעבודה עם כל שכבות החברה והקהילה.

ג'ונתן גרינבלט: הקרב הזה דורש מאתנו כקהילה לעבוד יחדיו כדי להילחם בכל ההבדלים הגיאוגרפיים והאידיאולוגיים שמפרידים בינינו בין אנחנו דתיים או לא, ספרדים או אשכנזים.

ג'ונתן גרינבלט: יהודים מכל מדינה, יהודים שחיים במדינת ישראל או בתפוצות – אנחנו כולנו יחד בזה, וזה מאוד חשוב.

ג'ונתן גרינבלט: האויבים שלנו רוצים להבדיל בינינו.

ג'ונתן גרינבלט: הם רוצים שהפוליטיקה תפריד בינינו.

ג'ונתן גרינבלט: הם רוצים שלא נעבוד יחד זה עם זה.

ג'ונתן גרינבלט: בסופו של דבר אנחנו חייבים לזכור שדם סמיך ממים.

ג'ונתן גרינבלט: אנחנו צריכים לעמוד בפיתוי ולא להצטרף לכל מיני גחמות זמניות.

ג'ונתן גרינבלט: הדרך היחידה שאנחנו יכולים להביע את המחויבות שלנו היא שארגונים קהילתיים יעבדו יחד.

ג'ונתן גרינבלט: אני גאה שהארגון שלנו עובד עם כל הפדרציות בצפון אמריקה כדי להביא את התשובה לאנטישמיות.

ג'ונתן גרינבלט: אני שמח שהסניפים שלנו עוזרים לפדרציות מקומיות כמו אלה שמובילים ג'ף וג'ייקוב.

ג'ונתן גרינבלט: היום אני יודע שכולנו מחויבים למצוא דרכים חדשות לעבוד יחדיו, שחקנים יהודים בארצות-הברית ובישראל ובכל העולם בקרב המשותף שלנו נגד האויב שמאיים על כולנו – האנטישמיות.

ג'ונתן גרינבלט: שוב, היום כשאנחנו מציינים את זיכרם של אלה שאיבדנו בפיטסבורג לפני שנתיים בואו נכבד את זיכרם על-ידי מחויבות לאיחוד של היהודים ברחבי העולם ולמאבק באנטישמיות.

ג'ונתן גרינבלט: תודה רבה.

דוד ביטן: תודה לך, ג'ונתן.

דוד ביטן: אני רוצה לחזור לג'קוב סלומון, נשיא הפדרציה היהודית, בבקשה.

ג'קוב סולומון: (תרגום מאנגלית): תודה רבה.

ג'קוב סולומון: חבר הכנסת דוד ביטן, יושב-ראש הסוכנות היהודית יצחק הרצוג, חברים, קולגות, נפלא להיות כאן איתכם.

ג'קוב סולומון: אני מאוד מעריך את ההזמנה לכאן.

ג'קוב סולומון: אני חייב לומר שלהיות בישראל אפילו וירטואלית זה מאוד משמח אותי.

ג'קוב סולומון: אני אשמח לחזור בקרוב מאוד לישראל כי בתקופה האחרונה לא הייתי בישראל כבר הרבה זמן, ואני מרגיש בהיעדר הזה.

ג'קוב סולומון: אני שמח שרציתם שנציגים מהקהילה שלנו ישתתפו בישיבה הזאת: ג'ונתן, אריק וג'ף.

ג'קוב סולומון: יש לנו נקודות מבט שונות אבל כולנו מאוחדים באהבתנו לישראל ובהבנה שלנו שהגורל שלנו קשור יד ביד עם גורלה של ישראל.

ג'קוב סולומון: כמה מילים על פיטסבורג והקולגה שלי ג'ף:

ג'קוב סולומון: כולנו התבוננו בתימהון ובהערצה על התגובה של הפדרציה בפיטסבורג לאחר הירי הנורא שגדע חיים ב"עץ החיים".

ג'קוב סולומון: אנחנו התבוננו בג'ף שהוביל את הפדרציה, ובזכות העבודה שהם עשו עשורים לפני הירי הם היו מסוגלים להגיב, לאחד את הקהילה, לתאם את העבודה של כל הארגונים היהודיים ולייצג אותם ולקשר בין סמכויות של אכיפת חוק ולדאוג לקהילה שלהם בדרך להחלמה.

ג'קוב סולומון: תגובה כזאת דורשת המון יכולות אישיות ומנהיגותיות וגם ארגון מרכזי חזק.

ג'קוב סולומון: זה רגע מלמד שעורר בכולנו השראה על החשיבות הגדולה של הפדרציה לקהילות המקומיות, וקהילות יהודיות גדולות כמו בפיטסבורג יצרו קהילה נפלאה ופדרציות טובות תומכות בקהילות מוצלחות.

ג'קוב סולומון: אנחנו רואים דינמיקה דומה עכשיו במשבר הקורונה.

ג'קוב סולומון: עוד מעט אני אספר איך הקהילה שלנו מתמודדת עם המשבר.

ג'קוב סולומון: כרגע אני רוצה להציג את הקהילה במיאמי.

ג'קוב סולומון: אני יודע שאחת המטרות של הפגישה הזאת היא לשמוע על הקהילות שלנו, ואני מייצג את הקהילות היהודיות במיאמי.

ג'קוב סולומון: זאת אחת הקהילות היהודיות המגוונות בצפון אמריקה.

ג'קוב סולומון: יותר משליש מהיהודים המבוגרים הגיעו מחוץ לארצות-הברית: מישראל, מברית המועצות לשעבר, מדרום אמריקה, מקובה, מצרפת.

ג'קוב סולומון: זה איזשהו איחוד גלויות של קהילות יהודיות, וכולם מתמודדים על אנטישמיות.

ג'קוב סולומון: מבחינה כלכלית יש אצלנו הבדלים.

ג'קוב סולומון: אולי תופתעו לדעת שכשליש ממשקי הבית שלנו נמצאים מתחת לקו העוני אף על פי שאנחנו ביתם של קבוצות היהודים העשירות ביותר בארצות-הברית.

ג'קוב סולומון: חלק מהעבודה שלנו היא לוודא שהפער הזה לא יהפוך לפער מאוד קיצוני בין היכולות הכלכליות.

ג'קוב סולומון: הפדרציה שלנו מגוונת גם בחתך הגילים.

ג'קוב סולומון: יש לנו אוכלוסייה מבוגרת יותר שנמצאת כאן מאז שמיאמי הפכה למקום לפנסיונרים, ויש גם הדור הצעיר שנמצא כאן.

ג'קוב סולומון: יש לנו יהודים דתיים וגם משקי בית של מהגרים שבהם יש שיעור ילודה גבוה מאוד.

ג'קוב סולומון: באופן פרדוכסלי אף על פי שאנחנו מגוונים מאוד, כפי שתיארתי, אנחנו גם קהילה די מאוחדת במובן של התמיכה בישראל והמעורבות היהודית שלנו ובאופן שבו זרמים שונים ביהדות מקיימים יחסים חמים עם בתי הכנסת מכל הסוגים, ויש להם יחסים חמים זה עם זה.

ג'קוב סולומון: אבל לפעמים זה לא עוזר לנו.

ג'קוב סולומון: אנחנו יודעים שבישראל יש חוסר שביעות רצון.

ג'קוב סולומון: בארצות-הברית כולנו ערים לחילוקי הדעות ולקיטוב.

ג'קוב סולומון: הסוציולוג היהודי מלטון הימלפרב אמר שיהודים הם כמו כל אחד אחר אבל יותר כך.

ג'קוב סולומון: בימים אלה ובתקופה זאת אנחנו רואים קיטוב בעיקר לקראת הבחירות.

ג'קוב סולומון: אנחנו רואים יהודים נאבקים זה בזה, וזה רק משמח יותר את האנטישמים.

ג'קוב סולומון: אני חושב על הקולגה שלנו ג'ונתן שחי ונושם את נושא האנטישמיות כל הזמן, והוא יודע יותר ממני בתחום הזה שהאנטישמים נהנים מאוד כאשר היהודים מתקוטטים על דעות פוליטיות.

ג'קוב סולומון: אני מודה מקרב לב, ואני גם חייב לציין שסמיכות יום העלייה ויום הזיכרון לטבח בפיטסבורג מפתה לדבר על אנטישמיות בפיטסבורג, וזה מפתה לקשר בין עלייה לאנטישמיות.

ג'קוב סולומון: אין ספק שישראל חייבת להמשיך להיות מקלט לאלה שסובלים מרדיפה ומדיכוי דתי ואפילו כלכלי.

ג'קוב סולומון: אבל אנחנו גם חייבים לזכור שעלייה זה הביטוי הנעלה ביותר למחויבות לזיקה לחיות חיים יהודיים שלמים.

ג'קוב סולומון: אני זוכר ששמעתי מהרב הראשי לאו את הפרשנות שלו על דבריו של ישעיהו: מי אלה שעפים כמו יונים שחוזרות לקן שלהם?

ג'קוב סולומון: הוא אמר שעלייה בעולם המודרני של מדינת ישראל הסוברנית במאה ה-21 מייצגת את היונים שיש להם תשוקה לחזור הביתה למדינת ישראל, ואנחנו היהודים כמו היונים הללו.

ג'קוב סולומון: אבל אנחנו גם יהודים שסבלו רדיפות בחזרה למולדתם, וישראל צריכה לעמוד לצדם לשני הסוגים הללו.

ג'קוב סולומון: אני מדגיש שאני מדבר איתכם בתור הוועדה לעלייה שאין סתירה בין ביסוס הקשרים עם היהודים בגולה לבין קידום עלייה.

ג'קוב סולומון: שני התחומים הללו צריכים להתחזק.

ג'קוב סולומון: אנחנו גם יודעים שאחת הדרכים הטובות ביותר לקדם עלייה היא לפתח קהילות יהודיות חזקות משגשגות ברחבי העולם.

ג'קוב סולומון: חבריי, באופן אישית ובשם הקהילה שלי אני מברך על השותפות בשני המאמצים הללו; אני מברך על התמיכה שלכם, על ההבנה שלכם ועל האהבה שלכם.

ג'קוב סולומון: בבקשה, תהיו נכס אסטרטגי בזמן שאנחנו פועלים לחיזוק הקהילה.

ג'קוב סולומון: ג'ונתן כבר דיבר על החשיבות של העבודה המשותפת והתיאום.

ג'קוב סולומון: זאת הדרך היחידה שנוכל להישאר בטוחים, וזאת הדרך היחידה שנוכל לוודא שהילדים והנכדים שלנו ישמרו על המסורת שלהם.

ג'קוב סולומון: אנחנו שמחים מאוד על מערכת היחסים.

ג'קוב סולומון: אתם לא צריכים שאנחנו נלהיט את היצרים, אנחנו לא צריכים שאתם תלהיטו את היצרים אצלנו.

ג'קוב סולומון: ועכשיו בעידן של קיטוב חשוב מאי פעם ששני הצדדים משני צדי האוקיינוס האטלנטי יתמכו זה בזה ובמאמצים שלנו להישאר מאוחדים.

ג'קוב סולומון: אני מודה לכם על ההזמנה הזאת להשתתף בישיבת הוועדה.

ג'קוב סולומון: וחשוב מכך: אני מברך על השיח המבורך על העתיד היהודי שהוא חשוב מאין כמוהו.

ג'קוב סולומון: תודה רבה.

דוד ביטן: תודה רבה לך.

דוד ביטן: גברת קרול נוריאל, מנכ"לית הליגה נגד השמצה.

דוד ביטן: היא נמצאת פה איתנו או בזום?

קרול נוריאל: תודה רבה, כבוד היושב-ראש חבר הכנסת דוד ביטן, קודם כול על כינוס הוועדה החשובה הזאת.

קרול נוריאל: אתם שמעתם את הנתונים מהמנכ"ל העולמי שלנו ואין צורך לחזור עליהם.

קרול נוריאל: אבל נתוני 2019 היו באמת הנתונים הגבוהים ביותר של אירועים אנטישמיים בארצות-הברית.

קרול נוריאל: אנחנו מדברים על עלייה של 12% מאז 2018.

קרול נוריאל: אבל הדבר הזה נוסף לשתי מגמות שמדאיגות אותנו מאוד בשנים האחרונות: הראשונה – עלייה בחומרה ובמסוכנות של האנטישמיות.

קרול נוריאל: אנטישמיות הורגת יותר בשנים האחרונות, ואנחנו רואים את זה יותר בארצות-הברית.

קרול נוריאל: הדבר השני הוא תקיפה של בתי תפילה.

קרול נוריאל: אנחנו ראינו את זה בפיטסבורג, בפאווי, בבית הרב במונסי.

קרול נוריאל: אנחנו ראינו את זה גם בהאלה בגרמניה.

קרול נוריאל: אבל זה לא רק בתי תפילה של יהודים.

קרול נוריאל: זאת אומרת לא רק בתי תפילה של יהודים מותקפים יותר בשנים האחרונות אבל כרגע זה העניין שלנו.

קרול נוריאל: זה תורם מאוד לעלייה בתחושת החרדה בקרב הקהילות.

קרול נוריאל: ראינו את זה גם בסקר שפורסם אתמול, ותכף נשמע עליו.

קרול נוריאל: זה מאוד מדאיג אותנו כי זה משפיע מאוד על הקהילות שלנו.

קרול נוריאל: אני נרגשת מכך שהוועדה הזאת מציינת שנתיים לטבח בפיטסבורג וגם את הפיגועים האחרים בשנתיים האחרונות.

קרול נוריאל: אבל אני מודאגת מאוד ומתוסכלת מאוד שהדבר הזה לא זכה לשום אזכור בציבוריות הישראלית.

קרול נוריאל: גם כאן בוועדה הזאת בבית החשוב הזה, לצערי הרב, לא נמצאים מספיק חברי כנסת ושרים.

קרול נוריאל: אני קוראת מכאן לכולם: בואו ותנו את תשומת הלב לנושאים החשובים האלה, ל-50% מהעם היהודי שנמצא בתפוצות ורוצה לשמוע מהבית הזה את הקולות החשובים.

קרול נוריאל: אז, תודה לך, כבוד היושב-ראש וחברי הכנסת שנמצאים כאן ומחויבים מאוד לנושא: חברת הכנסת מיכל קוטלר וונש, חברת הכנסת תהלה פרידמן וחבר הכנסת יוסף טייב.

קרול נוריאל: אני מקווה שאני לא מפספסת מישהו אבל מאוד חשוב שגם הבית הזה ידבר על האנטישמיות ועל הקהילות היהודיות, וכמובן, גם חשוב שהנושא יעלה בתקשורת הישראלית.

קרול נוריאל: תודה רבה.

דוד ביטן: תודה רבה.

דוד ביטן: מקבלים את הביקורת הזאת על נוכחות חברי הכנסת.

דוד ביטן: גברת אביטל ליבוביץ', מנכ"לית המשרד הישראלי, הוועד היהודי האמריקני, בבקשה.

אביטל ליבוביץ: צהריים טובים, כבוד היושב-ראש, תודה רבה על הזימון לוועדה החשובה הזאת.

אביטל ליבוביץ: אני מצטרפת לתסכול.

אביטל ליבוביץ: עברתי על התקשורת הישראלית בבוקר ולא מצאתי ולו בדל של ציון של האירוע הרצחני הזה שהיה האירוע הרצחני ביותר בארצות-הברית ליהודי ארצות-הברית.

אביטל ליבוביץ: פשוט בדל אחד לא היה.

אביטל ליבוביץ: היו גם כמה צדיקים פה ושם אבל כלי תקשורת לא מרכזיים – בשום צורה, וזה באמת חבל.

אביטל ליבוביץ: נדמה שאנחנו שוב ושוב מדברים על אנטישמיות ונדמה שאנחנו פחות או יותר באותו מקום.

אביטל ליבוביץ: אבל אם אני מסתכלת על טווח של כמה שנים אני רואה שיש פה הידרדרות.

אביטל ליבוביץ: רק לפני ארבע שנים כשבדקנו בוועד היהודי האמריקני האם היהודים בארצות-הברית חושבים שאנטישמיות היא בעיה אז לפני ארבע שנים 73% הגדירו אותה כבעיה.

אביטל ליבוביץ: אבל בשבוע שעבר כבר 88% מגדירים אותה כבעיה.

אביטל ליבוביץ: אני רוצה לדבר פה על פתרונות ועל דרכי התמודדות כי הבעיה מוכרת.

אביטל ליבוביץ: אני רוצה לדבר על שני החי"תים: חקיקה וחינוך.

אביטל ליבוביץ: הוזכרה פה הגדרה של איירה – הגדרת העבודה שמקובלת על-ידי כל המשרדים הממשלתיים פה, ויותר מדינות מצטרפות אליה ומאמצות את ההגדרה.

אביטל ליבוביץ: זה כלי עבודה שמאפשר להם להתמודד במדינות שלהם עם האנטישמיות.

אביטל ליבוביץ: המדינה האחרונה שהצטרפה ואימצה את ההגדרה רק לפני כמה ימים היא מדינת אלבניה שיש בה רוב מוסלמי.

אביטל ליבוביץ: בארצות-הברית אפשר ללכת לכל אחת מה-states שיאמצו.

אביטל ליבוביץ: גם אפשר להרחיב את זה הרבה יותר, לא רק ל-states אלא גם לאוניברסיטאות ולקולג'ים.

אביטל ליבוביץ: כי בסוף מדובר בכלי עבודה.

אביטל ליבוביץ: בנוסף לכך אנחנו מקדמים עם חברים נוספים בארגונים יהודיים אחרים חקיקה בקונגרס שנקראת No Hate Act.

אביטל ליבוביץ: החוק הזה אמור לתת רוח גבית לגילויי האנטישמיות וגם לטפל בקורבנות האנטישמיות.

אביטל ליבוביץ: דבר נוסף זה עבודה עם מגזרים אחרים.

אביטל ליבוביץ: יש סקטורים שלא מכירים את היהודים: היספנים, אפרו-אמריקנים.

אביטל ליבוביץ: לפני שנתיים הקמנו שדולה Black-Jewish בקונגרס, ואנחנו מבצעים הרבה מאוד פעילויות כדי להפחית את החשדות, כדי לנסות למזער את האנטישמיות.

אביטל ליבוביץ: החי"ת השני בתחום החינוך – לא ייתכן שרבע מהאמריקנים הלא יהודים לא יודעים מה זה שואה.

אביטל ליבוביץ: משהו פה לא בסדר.

אביטל ליבוביץ: הדורות מתחלפים, אנחנו לא יכולים לקפוא על השמרים.

אביטל ליבוביץ: אני קוראת מכאן לעשות איזשהו קשר עם מערכת החינוך האמריקנית ולוודא שהם מכניסים פרקי לימוד על השואה בכל בתי הספר התיכוניים בארצות-הברית.

אביטל ליבוביץ: כי אחרת בשנה הבאה נשב פה והנתונים יהיו הרבה יותר גבוהים.

אביטל ליבוביץ: תודה רבה.

אביטל ליבוביץ: אני רוצה להעביר את רשות הדיבור לקולגה שלי אבי שייתן לכם את הנתונים של הסקר שנעשה בשבוע שעבר.

דוד ביטן: אבי מאיר, בבקשה.

אבי מאיר: תודה רבה, אביטל, תודה רבה, אדוני היושב-ראש, חברי הכנסת, אתמול פרסמנו דוח ראשון מסוגו שנקרא Stage of Antisemitism in America Report .

אבי מאיר: זהו דוח ראשון על האנטישמיות בארצות-הברית.

אבי מאיר: אבל זה, למעשה, הפעם השנייה שאנחנו עורכים סקר בקרב יהודים בארצות-הברית על האנטישמיות.

אבי מאיר: אנחנו ראינו שהמגמה די דומה לשנה שעברה.

אבי מאיר: יש רמה גבוהה מאוד של חשש מאנטישמיות בקרב היהודים.

אבי מאיר: תשעה מתוך עשרה יהודים בארצות-הברית מאמינים שהאנטישמיות היא בעיה; שמונה מתוך עשרה מאמינים שזאת בעיה שהולכת ומחמירה; 40% מרגישים שביטחונם הורע בהשוואה לשנה שעברה; כרבע מהנשאלים אומרים שהם מסתירים את יהדותם בפומבי בשנתיים האחרונות; שלושה מתוך עשרה אומרים שהם נמנעים מלהגיע למקומות מסוימים או לסיטואציות מסוימות מתוך חשש לביטחונם כיהודים.

אבי מאיר: הנתונים הם די דומים למה שראינו בשנה שעברה.

אבי מאיר: אבל השנה הוספנו אלמנט נוסף.

אבי מאיר: ערכנו סקר בקרב כלל האוכלוסייה בארצות-הברית.

אבי מאיר: רצינו לערוך השוואה בין תחושותיהם של היהודים בארצות-הברית לבין כלל האוכלוסייה.

אבי מאיר: הממצאים שמצאנו מדאיגים ביותר: 46% מכלל היהודים בארצות-הברית אינם יודעים מהי אנטישמיות; 25% אמרו שהם שמעו את המושג אבל לא בטוחים במה מדובר; ו-21%, אחד מתוך חמישה אמריקנים מעולם לא שמעו את המילה "אנטישמיות".

אבי מאיר: זה דבר מדהים.

אבי מאיר: אני חייב להגיד שאנחנו הופתענו.

אבי מאיר: מעולם לא האמנו שדבר כזה יכול להתקיים במדינה כמו ארצות-הברית.

אבי מאיר: כאשר אנחנו רואים ששמונה מתוך עשרה יהודים בארצות-הברית מאמינים שהאנטישמיות היא בעיה שהולכת ומחמירה הדעה הזאת רווחת רק בקרב ארבעה מתוך כל עשרה אמריקנים.

אבי מאיר: זאת אומרת כמחצית ממספר היהודים שחושבים שהאנטישמיות היא בעיה שהולכת ומחמירה זאת הדעה שקיימת בקרב כלל האוכלוסייה.

אבי מאיר: אנחנו שאלנו אותם לגבי ישראל ודווקא פה יש כיוון אופטימי: 85% מהיהודים בארצות-הברית אומרים שאנטי ציונות, האמונה שלישראל אין זכות קיום, היא ביטוי של אנטישמיות.

אבי מאיר: אנחנו רואים שהדבר הזה קיים גם בקרב 3/4 מהאמריקנים – 74% מהאוכלוסייה הכללית בארצות-הברית מאמינים שהטענה שלישראל אין זכות קיום היא טענה אנטישמית.

אבי מאיר: כמו שאביטל אמרה, יש תרופה לדבר הזה.

אבי מאיר: אנחנו רואים שככל שרמת ההשכלה של המשיבים עולה כך הקרבה שלהם לקהילה היהודית והרגישות שלהם לתחושותיהם של היהודים הולכת ועולה.

אבי מאיר: לכן אנחנו צריכים לעשות כל שביכולתנו להגביר את החינוך, להגביר את ההכרה בקרב כלל האוכלוסייה בארצות-הברית לגבי מהות האנטישמיות וההשפעה שלה על חייהם של היהודים בארצות-הברית בכל מיני מובנים כי רק כך נוכל להתגבר על האיום המתמשך הזה לא רק על היהודים בארצות-הברית אלא על כלל האוכלוסייה.

אבי מאיר: תודה רבה.

דוד ביטן: בוא נגיד שכל מי שהוא אנטישמי יגיד שהוא לא יודע מה זה אנטישמיות ולא מכיר באנטישמיות.

דוד ביטן: אז קודם כול תוריד את אלה ואז תחלק את המכנה המשותף.

דוד ביטן: עוד מישהו רוצה לדבר?

דוד ביטן: אברהם נגוסה, בבקשה.

אברהם נגוסה: אני מברך על קיום הדיון וציון יום העלייה.

אברהם נגוסה: יום העלייה חשוב מאוד.

אברהם נגוסה: הייתה לי הזדמנות היסטורית בכנסת ה-20 להיות אחד היוזמים של היום הזה וקידמתי את החוק בוועדת העלייה והקליטה.

אברהם נגוסה: ראיתי את החשיבות של זה עם חבריי.

אברהם נגוסה: אני רוצה לציין שלוש נקודות: ראשית, מדינת ישראל שנוסדה על-ידי העולים החדשים, לא ייתכן שלא יהיה בה יום אחד בשנה שמציינים בו את היום החשוב הזה, את מפעל הציונות הזה של העלייה.

אברהם נגוסה: זה נותן לדור הצעיר לחזק אותם וללמד אותם על תרומת העולים ועל החשיבות של העלייה.

אברהם נגוסה: הנקודה השנייה: זה מחזק את הקשר בינינו עם ישראל שנמצא בארץ ישראל לבין אחינו בתפוצות.

אברהם נגוסה: הקשר הוא מאוד חשוב.

אברהם נגוסה: בלי יהדות התפוצות אין עלייה.

אברהם נגוסה: לכן יש חשיבות לציין את היום ולהיות איתם בקשר ובהידברות כמו מה שאנחנו עושים עכשיו שיש לו חשיבות רבה.

אברהם נגוסה: זה מחזק אותנו ומלכד אותנו להיאבק באנטישמיות ובתנועות BDS ואחרים.

אברהם נגוסה: נקודה שלישית – חשוב מאוד לשמוע את סיפורי ההצלחה של העולים החדשים.

אברהם נגוסה: כל סיפור הצלחתו של עולה חדש הוא תמצית הציונות.

אברהם נגוסה: יש לזה חשיבות רבה.

אברהם נגוסה: לכן אני מסכים עם הדוברים הקודמים שצריך לתת חשיבות רבה יותר לציון יום העלייה כך שלא יהיה רק יום אחד אלא כמה ימים וחינוך בכל מוסדות החינוך.

אברהם נגוסה: אני מברך את היושב-ראש שקיימת את הדיון הזה.

אברהם נגוסה: תודה רבה.

דוד ביטן: לפני שאני מעביר את רשות הדיבור לחברי הכנסת אני רוצה לומר שני דברים: א', אני מסכים עם מה שאמרו נציגי הפדרציות והקהילות.

דוד ביטן: לא כולם יכולים לעלות לישראל.

דוד ביטן: יש הרבה מאוד יהודים שחיים בחו"ל.

דוד ביטן: החיים שלהם שם, והם לא יבואו לארץ.

דוד ביטן: לכן אנחנו צריכים לעשות הכול כדי לחיות יחד איתם – הם שם ואנחנו פה.

דוד ביטן: מדינת ישראל חייבת להילחם באנטישמיות ולדאוג שהקהילות שם יחיו בבטחה ובביטחון ושיהיה להם גם אורח חיים נכון.

דוד ביטן: יש הרבה קהילות – אני לא מדבר על ארצות-הברית – שלצערי הרב, הן קטנות מדי ולא מצליחות לכלכל את החיים החברתיים שלהם.

דוד ביטן: שנית, אני פונה גם לסוכנות היהודית וגם לממשלת ישראל: לדעתי, צריך להקים אתר הנצחה גם ליהודים שנרצחו בפיטסבורג וגם ליהודים נוספים שנרצחו בכל מיני פעולות בחו"ל, ולקיים טקס אחד פעם בשנה.

דוד ביטן: זה מה שיוביל את ישראל להנציח את זה.

דוד ביטן: אני נותן לכם משימה.

דוד ביטן: לדעתי, גם ממשלת ישראל צריכה להשתתף וגם אתם.

דוד ביטן: אפשר להקים את האתר הזה.

דוד ביטן: צעירים יעלו לאתר הזה, יהודים מחו"ל שמגיעים יעלו לאתר הזה וככה ננציח את הנרצחים גם בפיטסבורג וגם במקומות אחרים.

תהלה פרידמן: רציתי להעיר שצריך להיזהר עם הרחבת מונח האנטישמיות.

תהלה פרידמן: הרבה שנים פעלנו כדי להסביר שיש אנטישמיות חדשה ומהי האנטישמיות החדשה, ואנחנו צריכים להיות גם מאוד זהירים עם הרחבה מוגזמת.

תהלה פרידמן: אני מבינה שיש עכשיו דיונים בארצות-הברית לגבי ארגוני אמנסטי וכאלה.

תהלה פרידמן: צריך זהירות.

תהלה פרידמן: אני מסתכלת על חברתי שהיא מומחית ממני בדבר.

מיכל וונש: למזלנו, יש הגדרה שהתקבלה במעל 30 מדינות: The IHRA Working Definition for Antisemitism.

מיכל וונש: זאת ההגדרה.

מיכל וונש: אז לא צריך לדאוג מהרחבתה, היא קיימת.

מיכל וונש: רק צריך לדאוג שיכבדו אותה במלואה ולא רק את מה שנמצא במסגרת הקטנה.

מיכל וונש: כיוון שחלק ממה שאנחנו עדים לו – וכפי שאמר גם ג'ונתן מ-ADL, חשוב להבין שבתוך IHRA שלושת ה-D’s: דה-לגיטימציה, דמוניזציה ודאבל סטנדרט כלפי מדינת ישראל מאפשר לאנטישמיות – אם לא לוקחים אותה כחלק מההגדרה הכוללת – לגלוש לשוליים.

מיכל וונש: זה מה שקורה בקמפיין ה-BDS, זה מה שקורה בקמפוסים, זה מה שקורה בהרבה מאוד מהאתרים און-ליין והדיגיטל.

מיכל וונש: בגלל זה גם קיימנו בוועדה הזאת את הדיונים מול הפלטפורמות הדיגיטליות עם המלצה מאוד ברורה לאימוץ IHRA כ- working definition.

מיכל וונש: זה פשוט כלי עבודה, וחשוב מאוד לא לפחד ממנו.

מיכל וונש: הוא כלי עבודה שהוסכם על-ידי מעל 30 מדינות ברחבי העולם.

מיכל וונש: הוא נוסח לאחר שנות עבודה רבות.

מיכל וונש: זה כמו להגיד: אני חושש להגדיר משהו ורוד כי אז מה יגיד הכתום.

מיכל וונש: אנחנו יודעים מהו הוורוד, אנחנו יודעים מהי האנטישמיות, ויש הגדרה ברורה, וההגדרה היא הכלי לוודא שאנחנו יכולים להיאבק בה בכל מנגנוניה.

מיכל וונש: אדוני היושב-ראש, כיוון שאמרת את הדברים החשובים שלך, בדיוק לשם כך הוקמה בהסכמתך – ואני מודה על כך – ועדת לעניין קשרי ישראל והתפוצות.

מיכל וונש: בדיוק כמו שאמרת כעת יש הכרח לקיים את הדיון המתמשך הזה עם התפוצות ולא רק בנוגע לעלייה, קליטה והשתלבות, אלא גם בנוגע לנושא של ההכרה וההבנה של אתגרי התפוצות.

מיכל וונש: לצורך זה אני רוצה לחזור על מה שאמרה אביטל – על החי"ת של החינוך.

מיכל וונש: מעבר לאתר הנצחה ואזכרה שזה חשוב ונכון, הנושא של חינוך בא לידי ביטוי מעבר ל"חבל" – לעובדה שלא מעניין את התקשורת מה קורה פה היום וגם, לצערי, חברי הכנסת לא כולם הגיעו לדיון הזה כפי שהם מגיעים לדיונים יותר מתוקשרים.

דוד ביטן: זה יום שלישי.

דוד ביטן: צריך לשנות את היום.

מיכל וונש: אני רוצה להחזיר את זה לחינוך כי השינוי התודעתי, כפי שאמר אבי, זה הצד האופטימי.

מיכל וונש: החינוך הוא המפתח.

מיכל וונש: אבל החינוך צריך להיות גם אצלנו, במדינת ישראל פנימה.

מיכל וונש: החינוך להבנה ולהכרה ולעצם קיומם של יהודים ברחבי התפוצות, אדוני היושב-ראש, לעצם העובדה שהם מתמודדים עם תופעה שנקראת אנטישמיות.

מיכל וונש: אם אנחנו לא מהדהדים את העובדה שקיימת אנטישמיות ברחבי העולם, גם בישראל לא ירחק היום שהתלמידים לא יידעו מהי אנטישמיות.

מיכל וונש: לכן נאה דורש – נאה מקיים.

מיכל וונש: בהחלט החי"ת הזאת בהחלט חשובה לגבי ארצות הברית ולגבי העולם, וגם עלינו יש חובה מאוד גדולה.

מיכל וונש: אני קוראת לוועדה שלנו – כפי שאתה יודע, אדוני היושב-ראש, לעשות דברים, לחשוב איך אנחנו מייצרים את המציאות הזאת ומוציאים לפועל את הקריאה למשרד החינוך לייצר חובה שזה יהיה חלק מהסילבוס של משרד החינוך.

מיכל וונש: תודה.

מיכל וונש: חבר הכנסת יוסף טייב, בבקשה.

יוסף טייב: אני מתחבר לדברי חברי אברהם נגוסה שחיזוק היהדות בתפוצות הוא גורם מניע בלתי נפרד מגורם העלייה.

יוסף טייב: כשאנחנו מעלים קהילות ומרוקנים קהילות אנחנו משאירים קהילות שהיו קהילות גדולות יחסית.

יוסף טייב: בעקבות העלייה לארץ של קהילה נשארות קהילות לבד, ובמקרים רבים במקומות נידחים עם חוסר ביטחון ובעיה של חינוך והחזקה של המוסדות שלהם וחיי הקהילה שלהם.

יוסף טייב: לכן אני מתחבר לזה.

יוסף טייב: לכן אני קורא לסוכנות היהודית שבשיתוף עם משרד הקליטה - - - על תוכניות חומש.

יוסף טייב: ראינו ששרת הקליטה הגישה תוכנית חומש מפורטת, ואני הייתי מצפה שהסוכנות היהודית תביא תוכנית מקבילה לאותם מקומות שהעולים יגיעו אליהם מעבר לקרן הקיימת שעושה פעולות נפלאות, אבל זה לא מספיק.

יוסף טייב: אם אנחנו מרוקנים את הקהילות האלה - -

דוד ביטן: מדינת ישראל העבירה 50 מיליון שקל לעניין הזה.

יוסף טייב: לכן אני בירכתי את הקרן ואמרתי שהיא עושה עבודה נהדרת.

יוסף טייב: דווקא בקהילות האלה שיש ירידה ועלייה לארץ – דווקא שם יש לתת דגש ולחזק את הקהילות האלה.

יוסף טייב: לדוגמה בצרפת אם יעלו בשלוש שנים 50,000 עולים נשארים 450,000 יהודים שנמצאים שם ואני לא יכול לעזוב אותם, כי אם אני עוזב אותם אני מאבד.

יוסף טייב: אז העליתי 50,000 ואיבדתי 450,000.

יוסף טייב: לכן זה חייב להיות במקביל.

יוסף טייב: כל יהודי באשר הוא בעולם, ודאי כשהוא נרצח בטרגדיה כזאת – אני קורא באותה דרך לקיים גם ישיבה על הנרצחים שהיו בצרפת ובמקומות אחרים כדי להנציח את זה.

דוד ביטן: בכל מקום בעולם.

יוסף טייב: אני מתחבר לדברים של אביטל: צר לי שהבוקר העיתונים ובכלל התקשורת הייתה דלה בלשון המעטה.

יוסף טייב: חובתנו כנציגי ציבור להוביל את השיח הזה.

יוסף טייב: השיח הזה מוביל מודעות גם של אותם אזרחים במדינות האלה שאינם יהודים.

יוסף טייב: במקומות כמו ארגנטינה וברזיל ראינו שהציבור הרחב מוביל את המלחמה באנטישמיות.

יוסף טייב: וגם להשקיע בנושא החינוך.

דוד ביטן: תודה רבה.

דוד ביטן: ג'וש, מזכ"ל הסוכנות, בבקשה.

ג'וש שוורץ: אני רק רוצה להגיד שהרעיון שלך להקים אתר הנצחה דיגיטלי לזכר קורבנות הפיגועים שהיו נגד מטרות יהודיות בעולם זה רעיון מצוין.

ג'וש שוורץ: אני רק אציין שיש קיר בבניין הסוכנות היהודית בירושלים שבו רשומים כל הפיגועים שהתרחשו נגד מטרות יהודיות בשנים האחרונות.

ג'וש שוורץ: אנחנו מקיימים טקס פעם בשנה ביום הזיכרון לזכר קורבנות הפיגועים נגד יהודים בתפוצות בהשתתפות ראשי המוסדות הלאומיים, הפדרציות היהודיות בצפון אמריקה - - - אז אני אקח גם את הרעיון הזה וננסה לבדוק אותו.

ג'וש שוורץ: אני רוצה להודות לך שאתה עומד מאז 2016 בראש השדולה של העם היהודי בכנסת והשדולה של הסוכנות, ואתה שותף יחד איתנו בפדרציות היהודיות של צפון אמריקה בכל המהלכים שאנחנו עושים.

דוד ביטן: יש סרטון שאתם רוצים להציג?

דוד ביטן: (הקרנת סרטון)

דוד ביטן: תודה.

דוד ביטן: האם מישהו מראשי הקהילות רוצה לומר מילות סיכום לפני שאני נועל את הישיבה?

מיכל וונש: (תרגום מאנגלית): האם מישהו רוצה להגיד כמה מילות סיום?

דוד ביטן: תודה רבה לכולם על ההשתתפות.

דוד ביטן: תודה למנהלת הוועדה על העבודה שהיא עשתה כדי שנשב פה וננהל את הישיבה הזאת.